Kommunehelsa

Kommunehelsa statistikkbank var det tidligere navnet på statistikkbanken Folkehelsestatistikk. Kommunehelsa ble vedlikeholdt av Folkehelseinstituttet i perioden 2012 til 2023. Fra 1.1.2024 ble arbeidet flyttet til Helsedirektoratet.

I løpet av 2024-2025 ble innholdet i Kommunehelsa flyttet over i den nye statistikkbanken Folkehelsestatistikk, og slått sammen med innholdet fra statistikkbanken Norgeshelsa. Innholdet oppdateres av Helsedirektoratet. Den gamle statistikkbanken ble lagt ned i november 2025.

Den nye statistikkbanken ligger i portalen FHI Statistikk. Den tekniske løsningen er utviklet av Folkehelseinstituttet.

Kommunehelsa er en samling folkehelse-informasjon for norske kommuner og fylker. Informasjonen består av folkehelseprofiler for alle landets kommuner og fylker samt bydeler i de fire største  byene, en statistikkbank hvor man kan lage egne tabeller og grafer, og forklarende artikler om bruk og tolkning av dataene.

 Folkehelseprofiler 
Folkehelseprofilene er unike rapporter for alle landets kommuner og fylker, og for bydelene i Oslo, Bergen, Stavanger og Trondheim. Profilene inneholder tre hovedelementer: hovedtrekk i kommunens folkehelse, utdypning og illustrasjoner av utvalgte temaområder og et grafisk folkehelsebarometer. Profilene gir de store linjene for hver kommune, og må tolkes i lys av kunnskap om lokale forhold.

 Statistikkbank 
Kommunehelsa statistikkbank inneholdt datagrunnlaget for folkehelseprofilene for kommuner og bydeler. Per februar 2020 var det ca. 85 indikatorer (datasett), og nye indikatorer ble utviklet jevnlig. Det var mulig å gjøre oppslag og fordype seg i spesielle problemstillinger, ved å lage egne tabeller og grafer. Utvalgte data kunne så eksporteres til regneark (Excel) eller PDF. Man kunne lage bokmerker/lenker til spesielle oppslag, eller legge tabeller/grafikk på sin egen nettside med levende lenker ("embedding", med iframe-teknologi).

 Forklaringer og dokumentasjon 
På Kommunehelsas hovedside (under www.fhi.no) var det samlet en rekke artikler som veiledet i bruk og tolkning av dataene. Hovedsiden hadde per februar 2020 tittelen "Folkehelse i kommunene". Inne i Statistikkbanken hadde hver indikator (hvert datasett) en forklaring og definisjon av indikatoren, under fanen "Definisjoner".

 Fakta og nyheter 
Folkehelseinstituttet publiserte på sitt nettsted Folkehelserapporten-Helsetilstanden i Norge, som ga et bilde av helse, sykdom og risiko for sykdom i den norske befolkningen. I tekst, tabeller og diagrammer ble status, utviklingstrekk og helseforskjeller i befolkningen på mange ulike temaområder belyst. Folkehelserapporten erstattet for en stor del de tidligere "faktaark med helsestatistikk". Rapporten var basert på flere datakilder, og trakk inn resultater fra forskning ved Folkehelseinstituttet eller andre steder. Diagrammene i rapporten var for en stor del basert på data fra Norgeshelsa (se nedenfor).

Folkehelseinstituttet publiserer også nyhetsartikler om statistikk fra egne helseregistre, samt enkelte andre meldinger om helsestatistikk. Slike nyhetsartikler ligger under det aktuelle temaet (f.eks. psykisk helse).

 Data for helseregioner og fylker 
Norgeshelsa var et søster-nettsted til Kommunehelsa statistikkbank, med data på lands-, helseregion- og fylkesnivå, og et litt annet utvalg av emner. Der fantes en statistikkbank av liknende type som Kommunehelsa, hvor datagrunnlaget for folkehelseprofilene for fylkene ble presentert. Se lenke nedenfor.

 Utvikling 
Kommunehelsa ble lansert første gang i januar 2012. Datagrunnlaget ble oppdatert løpende (én gang i året per indikator), og folkehelseprofilene ble (og blir) oppdatert årlig (i første kvartal).

I juni 2015 ble folkehelseprofiler for bydelene i Oslo, Bergen, Stavanger og Trondheim lansert for første gang. 

 Programvare 
Kommunehelsa statistikkbank var laget med programsystemet Nesstar, levert av Norsk senter for forskningsdata. Første utgave ble publisert med versjon 4.0 av Nesstar. 

Folkehelseprofilene var laget med rapportgeneratoren Microsoft SQL-Server Reporting Services, fra data og tekster i en SQL-database. Rapportmalene og tilhørende redigeringsverktøy var laget av Folkehelseinstituttets IT-avdeling.

Data ble bestilt fra mange kilder, og bearbeidet i statistikkprogrammene R og Stata før de ble publisert til statistikkbankene og lastet opp til SQL-databasen.

 Eksterne lenker 
Hovedsiden: folkehelseprofiler for kommuner og fylker 
 Folkehelseinstituttet
Norsk senter for forskningsdata
 Nesstar 

 Folkehelsestatistikk (statistikkbank)
 Folkehelsestatistikk og profiler (temaside)

Kategori:Folkehelse
Kategori:Kommuner i Norge
Kategori:Norges helsevesen
Kategori:Folkehelseinstituttet